|  |
| --- |
| ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏԱՐԱԾՔԱՅԻՆ ԿԱՌԱՎԱՐՄԱՆ ԵՎ ԵՆԹԱԿԱՌՈՒՑՎԱԾՔՆԵՐԻ ՆԱԽԱՐԱՐՈՒԹՅԱՆ ՋՐԱՅԻՆ ԿՈՄԻՏԵՀ Ա Շ Վ Ե Տ Վ Ո Ւ Թ Յ ՈՒ ՆՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏԱՐԱԾՔԱՅԻՆ ԿԱՌԱՎԱՐՄԱՆ ԵՎ ԵՆԹԱԿԱՌՈՒՑՎԱԾՔՆԵՐԻ ՆԱԽԱՐԱՐՈՒԹՅԱՆ ՋՐԱՅԻՆ ԿՈՄԻՏԵԻ 2019 ԹՎԱԿԱՆԻ ԳՈՐԾՈՒՆԵՈՒԹՅԱՆ**Ե Ր Ե Վ Ա Ն - 2020** |

**ՀԱՇՎԵՏՎՈՒԹՅՈՒՆ**

ՀՀ տարածքային կառավարման և ենթակառուցվածքների նախարարության ջրային կոմիտեի կողմից 2019 թվականին կատարված հիմնական աշխատանքների վերաբերյալ

2019 թվականի ընթացքում ՀՀ տարածքային կառավարման և ենթակառուցվածքների նախարարության ջրային կոմիտեի (այսուհետ՝ Կոմիտե) աշխատանքային գործունեության հիմքում դրված էին ՀՀ ջրային օրենսգրքի, ջրի ազգային ծրագրի և ջրի ազգային քաղաքականության հիմնադրույթների, ՀՀ 2019 թվականի պետական բյուջեի մասին ՀՀ օրենքները, ինչպես նաև ՀՀ կառավարության ջրային ոլորտի բարեփոխումների մասով ընդունված որոշումները, ՀՀ կառավարության 2019-2023 թվականների գործունեության միջոցառումները, որոնցով հաստատված են համակարգի հիմնական ծրագրային դրույթները և ուղղությունները։

2019 թվականին Կոմիտեի կողմից ապահովվել է ՀՀ կառավարության 2018 թվականի սեպտեմբերի 6-ի N 1030-Լ որոշման N 1 հավելվածի 129-141-րդ կետերի պահանջները, ինչպես նաև ՀՀ կառավարության 2019 թվականի մայիսի 16-ի <<Հայաստանի Հանրապետության կառավարության 2019-2023 թվականների գործունեության միջոցառումների ծրագիրը հաստատելու մասին>> N 650-Լ որոշման 1 հավելվածի 137-149-րդ կետերի պահանջները:

Հաշվետու ժամանակահատվածում շարունակվել են աշխատանքները՝ համակարգում կառուցվածքային բարեփոխումների, ջրամատակարարման տևողության ավելացման, ջրի որակի բարելավ­ման, ինստիտուցիոնալ բարեփոխումների խորացման, վարձակալության պայմանագրերի վերահսկման, մատակարարված ոռոգման ջրի դիմաց վճարների հավաքագրման մակարդակի բարձրացման, համակարգի ընկերությունների գործունեության արդյունավետության բարձրացման, բյուջետային, վարկային և դրամաշնորհային միջոցների արդյունավետ օգտագործման, ինչպես նաև այլ ուղղություններով։ Տարվա ընթացքում մամուլում տեղ են գտել ոլորտին վերաբերող բազմաթիվ հրապարակումներ, իրականացվել են հանրային քննարկումներ և մամուլի ասուլիսներ։

***Ջրային տնտեսու­թյան ոլորտում ջրային կոմիտեի համակարգմամբ 2019 թվականի ընթացքում կատարվել են հետևյալ հիմնական աշխատանք­ները.***

1.Համաձայն 2016 թվականի նոյեմբերի 21-ին ՀՀ կառավարության` ի դեմս ՀՀ ԷԵԲՊՆ ջրային տնտեսության պետական Կոմիտեի, <<Վեոլիա Օ Ժեներալ դեզ Օ>> կոմանդիտային բաժնետիրական ընկերության և <<Վեոլիա Ջուր>> փակ բաժնետիրական ընկերության միջև ստորագրվել է վարձակալության պայմանագրի, որն ուժի մեջ է մտել 2017 թվականի հունվարի 1-ից, 2019 թվականին <<Վեոլիա Ջուր>> ՓԲԸ-ի կողմից ապահովվել է 2001.2 մլն դրամի չափով ՀՀ պետական բյուջեի մուտքեր:

Համաձայն Վարձակալության պայմանագրի, Վարձակալի՝ <<Վեոլիա Ջուր>> ՓԲԸ-ի կողմից ներկայացվել է պայմանագրային 2-րդ տարվա (2018թ.) պարտադիր կապիտալ աշխատանքների ծրագրի (ՊԿԱԾ) իրականացման հաշվետվությունը: ՊԿԱԾ-ի շրջանակներում ջրառի կետերում տեղադրվել են 185 հոսքաչափեր, ճնշման մոնիթորինգի համար 300 լոգերներ: Վերակառուցվել և վերանորոգվել են ջրագծեր, կոյուղագծեր, օրվա կարգավորիչ ջրամբարներ և կապտաժներ: Իրականացվել են 2017 թվականի ՊԿԱԾ-ի շրջանակներում ստեղծված գույքի ուսումնասիրության և ընդունման-հանձնման աշխատանքներ:

Համապատասխան աշխատանքներ են իրականացվել Վարձակալության պայմանագրով նախատեսված Անկախ տեխնիկական աուդիտորի կողմից <<Վեոլիա Ջուր>> ՓԲԸ-ի 2018 թվականի գործունեության աուդիտի ապահովման համար:

Իրականացվել են ներդրումների պլանավորման և ակտիվների կառավարման գործողությունների ծրագրի մշակման աշխատանքներ: Ուսումնասիրվել և վերլուծվել են Վարձակալի կողմից Ջրային կոմիտե ներկայացված ամսական, եռամսյակային և տարեկան հաշվետվությունները, համապատասխան մասնագիտական առաջարկություններ են ներկայացվել Անկախ տեխնիկական աուդիտորին և Վարձակալին: Ապահովվել է մասնակցություն ջրամատակարարման և ջրահեռացման համակարգերի հիմնանորոգման ու վերակառուցման աշխատանքների մրցութային գործընթացին: Մասնավորապես, ուսումնասիրվել են Վարձակալի կողմից ներկայացված և Վարձատուի միջոցներով իրականացվող 26 անուն աշխատանքների նախագծանախահաշվային փաստաթղթերի փաթեթները, որոնցից 8-ը գտնվում են շինարարության փուլում, իսկ մնացած փաթեթների համար ընթացքում են գտնվում հայտերի մշակման գործընթացները:

Կազմակերպվել են քաղաքացիների և կազմակերպությունների կողմից ներկայացված դիմումների ու բողոքների ուսումնասիրման աշխատանքներ և տրվել են պատասխաններ: Իրականացվել են քաղաքացիների և կազմակերպությունների ներակայացուցիչների ընդունելություններ՝ բարձրացված հարցերի վերաբերյալ մասնագիտական քննարկումներ և լուծումներ գտնելու համար:

Իրականացվում են նախապատրաստական աշխատանքներ Երևանի <<Աէրացիա>> կեղտաջրերի մաքրման կայանի ամբողջական շահագործման հանձնման ուղղությամբ, այդ թվում նոր օպերատորի ներգրավման միջոցով:

Սակագնի բարձրացում թույլ չտալու համար, <<Վեոլիա Ջուր>> ՓԲԸ-ի հետ 2019 թվականի հուլիսի 25-ին կնքվել է N13 համաձայնագիր, որի արդյունքում 2020 թվականի համար սահմանվել է նույն սակագինը, որը գործում էր 2017 թվականին:

Ուսումնասիրվել են ՀՀ պետական ներդրումային ծրագրերով ջրամատակարարման համակարգերում նախատեսվող աշխատանքները և ներկայացվել են առաջարկություններ:

Կոմիտեի կողմից մշակվել են կեղտաջրերի հեռացման բնագավառի, ջրամբարաշինության և պաշարների կառավարման հայեցակարգային մոտեցումների նախնական նախագծերը, ոռոգման համակարգի զարգացման և ՋՕԸ-երի ինստիտուցիոնալ հզորացման տեսլականները: <<Կեղտաջրերի հեռացման բնագավառի հայեցակարգային մոտեցումների մշակում և առաջարկությունների ներկայացում>>, <<Ոռոգման համակարգի զարգացման և ՋՕԸ-երի ինստիտուցիոնալ հզորացման տեսլականի ներկայացում>> և <<Ջրամբարաշինության և պաշարների կառավարման հայեցակարգային մոտեցումների մշակում>> թեմաներով իրականացվել են հանրային քննարկումներ։ Մշակված նախագծերի վերաբերյալ հանրային քննարկումների ընթացքում արված առաջարկությունների արդյունքներով Կոմիտեն մշակել է <<Կեղտաջրերի հեռացման բնագավառի զարգացման հայեցակարգը և հայեցակարգի իրականացման միջոցառումների ծրագիրը հաստատելու մասին>>, <<Հայաստանի Հանրապետության ջրամբարաշինության և ջրային պաշարների կառավարման հայեցակարգին և Հայաստանի Հանրապետության ջրամբարաշինության և պաշարների կառավարման և զարգացմանն ուղղված միջոցառումների ծրագրին հավանություն տալու մասին>>, <<Հայաստանի Հանրապետության ոռոգման համակարգի զարգացմանն ուղղված հայեցակարգն ու միջոցառումների ծրագիրը հաստատելու մասին>> և <<Ջրօգտագործողների ընկերությունների ինստիտուցիոնալ հզորացմանն ուղղված հայեցակարգին և ջրօգտագործողների ընկերությունների ինստիտուցիոնալ հզորացմանն ուղղված միջոցառումների ծրագրին հավանություն տալու մասին>> Հայաստանի Հանրապետության կառավարության որոշումների նախագծերը։

ՀՀ մարզերում և համայնքներում խմելու և ոռոգման ջրմատակարարման ոլորտներում իրականացվող սուբվենցիաների ծրագրային հայտերի վերաբերյալ Ջրային կոմիտեն ուսումնասիրել և իր դիրքորոշումն է ներկայացրել շահագրգիռ մարմիններին։

Ոռոգման ջրի վճարների գանձման համար ՋՕԸ-երը պայմանագրեր են կնքել <<ԻԴրամ>>, <<Իզի Փեյ>> և <<Տել Սել>> ընկերությունների հետ, որոնք էլ ստանձնել են վճարումների ընդունման ծառայությունը՝ ջրօգտագործողների համար ավելի շահավետ պայմաններով: Ընկերությունները ՋՕԸ-երին առաջարկել են էլեկտրոնային վճարումների ժամանակակից համակարգեր, որոնք էլ էապես հեշտացրել են գյուղացիական տնտեսությունների հոգսն այս առումով: Ներկայումս ջրօգտագործողները օգտագործած ոռոգման ջրի դիմաց վճարումները կատարում են նաև հեռախոսի, համակարգչի, տերմինալի կամ այլ ժամանակակից մեթոդների միջոցով:

 2. Ոռոգման նպատակով ջրառ իրականացնող <<Ջրառ>> փակ բաժնետիրական ընկերության, ինչպես նաև ոռոգման ջուր մատակարարող 15 ջրօգտագործողների ընկերությունների գործունեությունների արդյունքներով ապահովվել է 82.78 հազ. հա հողատարածքների կայուն ջրամատակարարումը` նախորդ տարվա 79.06 հազ. հա համեմատ։

2019 թվականի ընթացքում ջրառաջարկի և ջրապահանջարկի, ինչպես նաև ջրօգտագործողների արձագանքների վերլուծությունը փաստում է, որ ջրօգտագործողների կողմից հայտերով ներկայացված ջրապահանջը հիմնականում բավարարվել է: Ընթացիկ տարվա ոռոգման համակարգի արդյունավետ գործունեության մասին է վկայում նաև ոռոգման շրջանում Կոմիտեի թեժ գծով ստացված բողոքների քանակի և բովանդակության վերլուծությունը:

Դեռևս 2016 թվականից մեկնարկել է ոռոգման համակարգերում SCADA համակարգով հագեցած ջրաչափական սարքավորումների տեղադրման և շահագործման միջոցառումների գործընթացը: Վերը նշված սարքավորումների տեղադրումն ու շահագործումը (համապատասխան փուլերով) իրականացնելու արդյունքում հիմնականում կանոնակարգվելու են ոռոգման ջրի հաշվառման և համակարգի շահագործման հետ կապված խնդիրները: Կոմիտեն իրականացրել է հանրապետության ոռոգման համակարգերի մայր և երկրորդ կարգի ջրանցքների բաժանարար կետերի ուսումնասիրություն, որի արդյունքներով գնահատվել է դրանք SCADA համակարգով հագեցած շուրջ 2041 ջրաչափական սարքավորումներով կահավորելու անհրաժեշտությունը: Նախնական գնահատականներով նախագծանախահաշվային փաստաթղթերի ձեռքբերումը և աշխատանքների իրականացումը կազմում է 1,5 մլրդ. դրամ: ՀՀ կառավարության 2019 թվականի հուլիսի 25-ի N950-Ն որոշմամբ նախագծանախահաշվային փաստաթղթերի ձեռքբերման նպատակով Կոմիտեին տրամադրվել է 44,9 մլն.դրամ գումար: Կազմակերպված մրցութային գործընթացի արդյունքում կնքվել է 41.28 մլն.դրամի նախագծային աշխատանքների պայմանագիր: Աշխատանքներն իրականացվել են փուլային: Ելնելով աշխատանքների բարդության աստիճանից նախագծող կազմակերպությունը դիմել է պայմանագրի երկարաձգման համար:

 Սև ջուր գետի հոսքերի խիստ նվազման պատճառով անհրաժեշտություն էր առաջացել գետի ավազանի իշխման տակ ընկած հողատարածքների ջրալրման համար խորքային թվով 7 նոր հորերի հորատման և 7 հորերի վերականգնման, ինչպես նաև Արաքս գետի և Ախուրյանի ջրամբարի իշխման տակ ընկած հողատարածքների ջրալրման խորքային թվով 1 նոր հորի հորատման և 1 հորի վերականգման աշխատանքները: ՀՀ կառավարության 2019 թվականի հոկտեմբերի 31-ի N 1523-Ն որոշմամբ 297.0 մլն դրամ է հատկացվել հանրապետության 5 համայնքներում խորքային նոր հորերի հորատման և 4 համայնքներում գոյություն ունեցող հորերի վերականգնման աշխատանքների համար, որի արդյունքում 338 բաժանորդների մոտ կավելանա 199 հեկտար նոր մշակովի հողեր և ջրապահովվածության մակարդակը կավելանա 327 հեկտարով:

 Նոր և վերականգնվող հորերի գործարկման արդյունքում մղվող ջրի քանակը կկազմի 4.0 մլն խմ,իսկ էլ.էներգիայի ծախսը՝ 1.1 մլն կվ/ժ:

2019 թվականին իրականացվել են 5 նոր հորերի հորատման և 6 հորերի վերականգնման աշխատանքներն, իսկ մեկ նոր հորի հորատման աշխատանքներն դեռևս շարունակվում են՝ ելնելով աշխատանքի ընթացքում առաջացած խնդիրներից:

2019 թվականին սկսվել է ՀՀ Վայոց ձորի մարզի Հեր-Հերի ջրամբարի ոռոգման ջրթողից ինքնահոս ջրատարի կառուցման նախագծանախահաշվային փաստաթղթերի կազմման և փորձաքննության եզրակացության տրամադրման աշխատանքները, որի շինարարական աշխատանքների իրականացման արդյունքում հնարավոր կլինի ջրամբարում կուտակվող ջուրը, (հաշվի առնելով ջրատվությունը՝ 26 մլն.խոր.մ) օգտագործել Գետափ-Աղավնաձորի ջրհան կայանի I և II աստիճանի ներքին գոտու իշխման տակ ընկած շուրջ 2.24 հազ.հա հողատարածքների ոռոգման ջրի պահանջը ինքնահոս եղանակով ամբողջությամբ բավարարելու համար, որը ներկայումս իրականացվում է Սևանա լիճ տեղափոխման համար նախատեսված ջրի հաշվին: Նախագծանախահաշվային փաստաթղթերի ձեռքբերման համար ՀՀ կառավարության 2019 թվականի նոյեմբերի 7-ի N 1614-Ն որոշմամբ հատկացվել է 43.40 մլն.դրամ, որից իրականացվել է 8.25 մլն.դրամի աշխատանքներ: Կազմակերպված մրցութային գործընթացի արդյունքում կնքվել է 32.99 մլն.դրամի նախագծային աշխատանքների պայմանագիր:

 ՀՀ կառավարության 2019 թվականի հուլիսի 18-ի N 910-Ն որոշմամբ 1.1 մլն դրամ է հատկացվել Արաքս գետի Երվանդաշատի հատվածում շուրջ 85 մետր երկարությամբ ողողված ափապաշտպան արգելաթմբի և սահմանային ճանապարհի քարալիցքային ամրակապման աշխատանքների նախագծանախահաշվային փաստաթղթերի ձեռքբերման համար, որն ամբողջությամբ կատարվել է:

3. ***Համակարգի կազմակերպությունների հիմնական գործունեության վերլուծությունը ցույց է տալիս,*** որ 2019 թվականին իրագործվել են հաստատված ծրագրերը:

Ոռոգման և խմելու ջրամատակարարման ծառայությունների դիմաց հավաքագրումների գծով 2019 թվականին համակարգի գանձումը կազմել է շուրջ 26.53 մլրդ դրամ` 2018 թվականի 23.85 մլրդ դրամի փոխարեն կամ ավել է գանձվել 2.68 մլրդ դրամ (գրաֆիկ 1)։

Խմելու ջրի ոլորտում գանձման տոկոսը 2019 թվականին կազմել է 94.13%, որը նախորդ տարվա դրությամբ պակաս է 0.28 %-ով, իսկ ոռոգման ոլորտում գանձման տոկոսը 2019 թվականին կազմել է 67.43 %, որը 17.92 %-ով ավել է:

Խմելու ջրի մասով գանձվել է շուրջ 22.46 մլրդ դրամ` 2018 թվականի 20.62 մլրդ դրամի դիմաց կամ ավել է գանձվել շուրջ 1.84 մլրդ դրամ, իսկ ոռոգման ոլորտում գանձվել է 4.06 մլրդ. դրամ՝ 2018 թվականի 3.23 մլրդ. դրամի դիմաց կամ ավել է գանձվել շուրջ 830 մլն. դրամ:

**Գրաֆիկ 1. 2009-2019թթ. խմելու և ոռոգման ջուր մատակարարող կազմակերպությունների գանձման ցուցանիշների համեմատական վերլուծություն (մլն դրամ)**

2019 թվականին համակարգն ունեցել է էլեկտրաէներգիայի խնայողություն: 2019 թվականին էլեկտրաէներգիայի ծախսը կազմել է 209.91 մլն կՎտ ժ կամ 7.76 մլրդ դրամ՝ 2018 թվականի 224.64 մլն կՎտ/ժամի դիմաց՝ 8.42 մլրդ դրամ կամ պակաս է ծախսվել 14.74 մլն կՎտ ժ-ով (գրաֆիկ 2)։ Ոռոգման ոլորտում էլեկտրաէներգիայի ծախսը կազմել է 151.41 մլն կՎտ ժ կամ 5.87 մլրդ դրամ:

**Գրաֆիկ 2. 2009-2019թթ. խմելու և ոռոգման ջուր մատակարարող կազմակերպությունների կողմից ծախսված էլեկտրաէներգիայի ծախսի վերաբերյալ (մլն կՎտ ժ):**

<<Վեոլիա Ջուր>> ՓԲԸ հաշվետվության համաձայն ապահովվել է ջրի որակի համապատասխանությունը գործող ստանդարտներին և ջրի որակի համապատասխանությունը սանիտարական նորմերի (մանրէաբանական վերլուծություն անցած ջրի որակի պահանջներին համապատասխանող նմուշների տոկոսը) պահանջների կազմել է 98.3 %

4. 2019 թվականին ջրային տնտեսության համակարգի կազմակերպությունների կողմից ՀՀ պետական բյուջե է փոխանցվել շուրջ 12.5 մլրդ դրամի հարկեր, տուրքեր և պարտադիր վճարներ:

5. 2019 թվականի ընթացքում <<Վեոլիա Ջուր>> ՓԲԸ-ի սպասարկման տարածքում ջրամատակարարման միջին կշռային տևողությունը՝ Երևան քաղաքում եղել է 23.6 ժամ/օր, այլ քաղաքային համայնքներում 19 ժամ/օր, իսկ գյուղական տարածքներում 18 ժամ/օր:

6. Շարունակվել է բարելավվել հաշվառման համակարգը: Միաժամանակ համակարգի խմելու ջուր մատակարարող կազմակերպության սպասարկման տարածքում բարելավվել է ջրաչափության մակարդակը, բաժանորդների մոտ տեղադրված են 890884 հատ ջրաչափական սարք, որը 2018 թվականի համեմատությամբ ավել է 7752 հատով։ Ջրաչափությունը կազմում է 99.5%։

7. 2019 թվականի հունիսի 6-ին ընդունվել է <<Ոռոգման նպատակով 2019 թվականին Սևանա լճից ջրառի մասին>> ՀՀ կառավարության N 698-Ա որոշումը, որով ոռոգման նպատակով Սևանա լճից 2019 թվականի ջրառի չափաքանակը սահմանվել է մինչև 170 մլն խոր.մ:

2019 թվականի հունիսի 8-ից մինչև նոյեմբերի 1-ը Սևանա լճից ոռոգման նպատակով բաց է թողնվել 147.2 մլն խոր.մ ջուր, (նախորդ տարվա ոռոգման շրջանում բաց է թողնվել 200.623 մլն խոր.մ ջուր), իսկ Արփա-Սևան թունելով Սևանա լիճ է տեղափոխվել 160.026 մլն խոր.մ ջուր: Սևանա լճի մակարդակը 2019 թվականի դեկտեմբերի 31-ի դրությամբ կազմել է 1900,43 մ, նախորդ տարվա նույն օրվա դրությամբ` 1900.39 մ:

8. ***<<Որոտան-Արփա-Սևան» հիդրոհանգույցի*** ջրային համակարգը 2004 թվականի օգոստոսի 17-ին կնքված N ԾՁԲ-04/36 պայմա­նագրի համաձայն հանձնվել է հավատարմագրային կառա­վարման <<Արփա-Սևան>> ԲԲԸ-ին:

<<Որոտան-Արփա-Սևան թունելի ջրային համակարգի կառավարում>> ծրագրի <<Արփա-Սևան թունելի հավատարմագրային կառավարում>> միջոցառմամբ 2019 թվականին հատկացվել է 205.8 մլն դրամ:

<<Արփա-Սևան ջրային համակարգի տեխնիկական վիճակի բարելավում>> միջոցառմամբ Արփա-Սևան թիվ 2 թունելի առանձին վթարային հատվածների հիմնանորոգման աշխատանքներն իրականացվում են պամանագրով նախատեսված ժամանակացույցին համապատասխան: Արփա-Սևան թունելի անհապաղ վերականգնողական աշխատանքների իրականացման համար 2019 թվականին կատարվել են` B տիպի երեսարկի կառուցում՝ 206.3 գծմ, C-1 տիպի երեսարկի կառուցում` 4.5 գծմ, 4-րդ տիպի հատակի կառուցում՝ 79 գծմ, հատակի վուտերի կառուցում 40 գծմ, առաջնային լցամղում 2956.1 քառ.մ, ստուգողական լցամղում 2956.1 քառ.մ, նեղծիր՝ երկթել գծերի կառուցում 31.6 գծմ: Արդյունքում հնարավորություն է ստեղծվել լուծել թունելի առավել վտանգավոր հատվածների անվտանգ շահագործման հարցերը։Միջոցառման ներդրումների չափը 2019 թվականին կազմել է 1786.5 մլն դրամ:

Թունելով ջուր տեղափոխելու նպատակով հիմնանորոգման աշխատանքները դադարեցվել են 2019 թվականի ապրիլի 1-ին: Շինարարական աշխատանքները վերսկսվել են 2019 թվականի սեպտեմբերի 5-ից և ամբողջությամբ ավարտվել են դեկտեմբերի 20-ին:

Արփա-Սևան թիվ 2 թունելի առանձին վթարային հատվածների անհապաղ վերականգնողական աշխատանքների իրականացման համար 2017-2019 թվականներին կատարվել են` B տիպի երեսարկի կառուցում՝ 206.3 գծմ, C-1 տիպի երեսարկի կառուցում` 56.5 գծմ, 4-րդ տիպի հատակի կառուցում՝ 101 գծմ, հատակի վուտերի կառուցում 40 գծմ, առաջնային լցամղում 10122.1 քառ.մ, ստուգողական լցամղում 10122.1 քառ.մ, նեղծիր՝ երկթել գծերի կառուցում 2703.2 գծմ: Արդյունքում հնարավորություն է ստեղծվել լուծել թունելի առավել վտանգավոր հատվածների անվտանգ շահագործման հարցերը։ Ներդրումների ընդհանուր չափը կազմել է 4998.4 մլն դրամ:

 9. Ջրամբարաշինության և ենթակառուցվածքների արդիականացման ծրագրերի շրջանակներում իրականացվել են համապատասխան աշխատանքներ, այդ թվում.

**9.1 Վեդու ջրամբարը** կառուցվում է ՀՀ Արարատի մարզում՝ Վեդի գետի աջափնյա Կոտուց սելավատարի վրա, ջրամբարը լցնելու համար ջրաղբյուր են հանդիսանում Վեդի և Խոսրով գետերը:

Վեդու ջրամբարի և ոռոգման համակարգի կառուցման ծրագիրն իր մեջ ներառում է.

1. Վեդու 29 մլն խոր.մ ընդհանուր ծավալով պատվարների և օժանդակ կառուցվածքների կառուցում (Փաթեթ N1),
2. Վեդի և Խոսրով գետերի վրա ջրառ հանգույցների կառուցում (Փաթեթ N2),
3. ջրի փոխադրման համակարգի (շուրջ 11 կմ երկարությամբ) կառուցում (Փաթեթ N3 և N4` յուրաքանչյուր փեթեթում ներառյալ երկու լոտեր),
4. ոռոգման համակարգի (37 կմ երկարությամբ) կառուցում` ջրամբարից մինչև ոռոգման ցանցի գլխամասային հանգույցներ (Փաթեթ N5 և N6` յուրաքանչյուր փաթեթում ներառյալ երկու լոտեր),
5. ոռոգման ցանցի (ջրամբարի իշխման տակ գտնվող 3200 հա հողատարածքների ոռոգման ցանցի վերականգնում) վերակառուցում,
6. նոր տեխնոլոգիաների տեղադրում փորձնական տարածքներում` կաթիլային ոռոգման և անձրևացման համակարգեր:

 2017 թվականի մարտ ամսին տրվել է Վեդու ջրամբարի պատվարի շինարարական աշխատանքների մեկնարկը: Վեդու ջրամբարի պատվարի և օժանդակ կառուցվածքների շինարարական աշխատանքները նախատեսվում է ավարտել 2021 թվականին։ Ջրի փոխադրման և ոռոգման համակարգի շինարարական աշխատանքներն արդեն ավարտված են։

Վեդու պատվարի և օժանդակ կառուցվածքների կառուցման շրջանակներում իրականացվել են և ամբողջությամբ ավարտված են պատվարի հիմնատակի փորման աշխատանքները, վարարային ջրհեռի և ոռոգման կուլվերտի հողային աշխատանքները։ Իրականացվել են հիմնատակի բետոնային սալի տեղադրման աշխատանքների 95%-ը, ցեմենտացիոն աշխատանքների 90%-ը, վարարային ջրհեռի բետոնային աշխատանքների 50%-ը և ոռոգման կուլվերտի բետոնային աշխատանքների 60%-ը։ Իրականացվում են նաև պատվարի վերին և ներքին բիեֆների կառուցման աշխատանքները։

 Ավարտվել են ջրի փոխադրող համակարգի շինարարական աշխատանքներն ու ճնշումային փորձարկումները։ Համակարգի շահագործման փորձարկումները կիրականացվեն 2020 թվականի գարնանը՝ համապատասխան նախագծային ջրաքանակի պայմաններում։

 Ոռոգման համակարգի շինարարական աշխատանքներն ամբողջությամբ ավարտված են։

Վեդու ջրամբարի իշխման տակ գտնվող ներտնտեսային ոռոգման ցանցի մանրամասն նախագծային աշխատանքներն ամբողջությամբ ավարտված են, իսկ շինարարական աշխատանքները նախատեսվում է մեկնարկել 2020 թվականին՝ շուրջ երկու տարի տևողությամբ։

**9.2 Կապսի կիսակառույց ջրամբարը** գտնվում է ՀՀ Շիրակի մարզում՝ Գյումրի քաղաքից դեպի հյուսիս 22 կմ հեռավորության վրա գտնվող Ախուրյանի գետահովտում: Կապսի պատվարի շինարարական աշխատանքները դադարեցվել են 1994 թվականին. իրականացվել է միայն 20մ բարձրությամբ պատվարի մարմնի լիցք: Կիսավարտ պատվարը ներկայումս իրենից վտանգ է ներկայացնում, քանի որ թունելի փլուզման կամ մեծ վարարման դեպքում կիսակառույց ջրամբարում արտահոսք կլինի պատվարի վրայով` ճեղքելով պատվարը: Դա մեծ վնասներ կհասցնի պատվարի ստորին բիեֆում գտնվող համայնքներին, այդ թվում կծածկի Գյումրի քաղաքի մի մասը: Կապսի ջրամբարի շինարարական թունելի մուտքային, ելքային հարակից լանջերի մաքրման աշխատանքներն ընդգրկվել են հակահեղեղային միջոցառումների ծրագրում:

<<ՋՌՀԿ/Ախուրյան գետ Փուլ 1>> նախատեսվում է կառուցել ընդհանուր 25 մլն. խոր.մ ծավալով ջրամբարի պատվարը: 25 մլն խոր.մ. ծավալով ջրամբարը կբարձրացնի Շիրակի ջրանցքի իշխման տակ գտնվող շուրջ 12325 հա հողատարածքների ջրապահովվածության մակարդակը, ինչպես նաև մեխանիկական ոռոգման եղանակից ինքնահոսի անցնելով, անխափան և հուսալի ոռոգում կապահովի շուրջ 2280 հա հողատարածքների համար` տարեկան խնայելով 1,3 մլն կՎտ ժ էլեկտրաէներգիա:

2019 թվականի ընթացքում մշակվել են ինքնահոս համակարգի կառուցման մանրամասն նախագծման և տեխնիկական վերահսկողության մրցութային փաստաթղթերն ու առաջադրանքի պայմանները, որոնք ներկայացվելու են KFW բանկի հաստատմանը։ Շինարարական աշխատանքները նախատեսվում է մեկնարկել 2020 թվականին՝ շուրջ երեք տարի տևողությամբ։

**9.3 Փոքր և միջին ջրամբարաշինության ծրագրի շրջանակներում** Կոմիտեն ՊՄԳ շրջանակներում հանրապետությունում ավելի քան 30 փոքր և միջին ջրամբարների կառուցման աշխատանքների մասով չնայած իրականացրել է բազմաթիվ քննարկումներ, սակայն ֆինանսավորման բացակայության պատճառով փոքր և միջին ջրամբարների կառուցման ծրագրերի նախնական նախագծանախահաշվային փաստաթղթերի կազմման աշխատանքներ դեռևս չի իրականացրել: ՀՀ կառավարության կողմից ընդունելի համարելով Ջրային կոմիտեի կողմից առաջարկվող ջրամբարների նախնական ցանկը, անհրաժեշտություն է առաջացել իրականացնել լրացուցիչ մասնագիտական, այդ թվում՝ դաշտային աշխատանքներ, ինչպես տեխնիկական, այնպես էլ տնտեսական հիմնավորվածությունը գնահատելու նպատակով։

 **10. Կոլեկտորադրենաժային ցանցի մաքրում** և ընթացիկ նորոգում, կոլեկտորադրենաժային ցանցի պահպանում և շահագործում, գրունտային ջրերի մակարդակների և որակի որոշման նպատակով իրականացվել են`

1. 192.5 կմ ընդհանուր երկարությամբ կոլեկտորադրենաժային ցանցի մաքրման, վերականգնման և նորոգման աշխատանքներ: Նախատեսված՝ 182.0 կմ-ից ավել աշխատանքները հնարավոր է եղել իրականացնել մեխանիզմների ձեռք բերման արդյունքում տնտեսումների հաշվին:
2. Արարատյան դաշտում տեղադրված 450 դիտողական հորատանցքներում գրունտային ջրերի մշտական դիտարկումներ։

 **11.** 2019 թվականի ընթացքում կառուցվել, վերականգնվել և վերանորոգվել են խմելու ջրի մատակարարման, ջրահեռացման և ոռոգման խողովակաշարեր, ջրանցքներ և ջրատարներ։

ՀՀ մարզերում խմելու ջրի ռեսուրսների անհա­մաչափ բաշխվածության և հասանելիության խնդիրների լուծման նպատակով <<Վեոլիա Ջուր>> ՓԲԸ-ն իր սեփական միջոցների հաշվին իրականացրել է ընդհանուր երկարությամբ 45.56 կմ ջրագծերի, շուրջ 4.71 կմ կոյուղագծերի վերականգնման աշխատանքներ, տարվա ընթացքում բաժանորդների մոտ տեղադրել կամ փոխարինվել են թվով 63279 հատ ջրաչափական սարքեր:

<<Ոռոգման համակարգերի զարգացման>> ծրագրի շրջանակներում իրականացվել է 13 Ջ/Կ հեռացնող ջրանցքների վերականգնում, մոտ 51 կմ երկարությամբ և 4 ինքնահոս համակարգերի (Մեղրի, Գեղարդալիճ, Քաղցրաշեն, Բաղրամյան-Նորակերտ) կառուցում:

<<Ոռոգման համակարգերի արդիականացում>> ծրագրի շրջանակներում նախատեսվել էր վերականգնել 4 Մայր ջրանցքների առավել վթարային հատվածները, 22 երկրորդ կարգի ջրանցքներ, Երրորդ կարգի ջրանցքներ Հանրապետության 6 մարզերի 103 համայնքներում և կառուցել 8 Ինքնահոս ոռոգման համակարգեր (բոլոր աշխատանքներն ընթացքի մեջ են):

Ջրային տնտեսության ոլորտում վերը նշված աշխատանքների իրականացման արդյունքում խմելու և ոռոգման ջրերի մատակարարման, ինչպես նաև ջրահեռացման ոլորտներում 2019 թվականի ընթացքում ապահովվել է համակարգերի հուսալի և անվտանգ շահագործումը, բարելավվել է խմելու և ոռոգման ջրամատակարարումը, իրականացվել է համակարգի անվտանգ շահագործումը, կրճատվել են կորուստները, բարելավվել է ջրի և ծառայությունների մատուցման որակը, ապահովվել է ջրամատակարարման շարունակականության ավելացումը և այլն։

2019 թվականի ՀՀ տարածքային կառավարման և ենթակառուցվածքների նախարարության ջրային կոմիտեի համակարգում կարևորվել են հետևյալ հիմնական աշխատանքների իրականացումը՝

1. <<Վեոլիա Ջուր>>, <<Ջրառ>> և <<Մելիորացիա>> փակ բաժնետիրական ընկերությունների, ինչպես նաև ջրօգտագործողների ընկերությունների գործունեության արդյունավետության բարձրացման ուղղությամբ աշխատանքների իրականացում։
2. Խմելու ջրի ոլորտում բարեփոխումների շարունակականության ապահովում, ջրամատակարարման և ջրահեռացման համակարգերի կառավարման արդյունավետության բարելավում, վարձակալի պայմանագրային պարտականությունների վերահսկման ապահովում:
3. Վարձակալի հետ կնքված վարձակալության պայմանագրով նախատեսված 2018թ. համար հաշվետվությունների ուսումնասիրում և գնահատում:
4. Կոյուղու մաքրման կայանների կառուցման աշխատանքների նախապատրաստում և իրականացում:
5. Ոռոգման ջրանցքների, ջրատարների և պոմպակայանների վերականգնում և նորոգում, ինչպես նաև ինքնահոս համակարգերի կառուցում։
6. Ջրամբարաշինության ծրագրերի նախապատրաստման և ջրամբարաշինական ծրագրերի իրականացման ապահովում:
7. Ոռոգման ոլորտում կառուցվածքային բարեփոխումների շարունակականության ապահովում, մասնակցային կառավարման ամրապնդում, ջրօգտագործողների հետ առավելագույնս թափանցիկ և նոր որակի հարաբերությունների ներդրում:
8. Համաշխարհային բանկի, Ասիական զարգացման բանկի, Վերակառուցման և Զարգացման Եվրոպական բանկի, Գերմանիայի Դաշնային Հանրապետության տնտեսական զարգացման բանկի կողմից ֆինանսավորվող վարկային ծրագրերի իրականացման ապահովում։